Skoonmaker sterf ná betogings op Wits-kampusStudentebetogings op die Wits-kampus (September 2016). Foto:@WitsSRC/Twitter Die universiteit het in ŉ verklaring gesê die werker het vermoedelik ŉ asma-aanval gekry nadat betogende studente verlede Dinsdag ŉ brandblusser in die Jubilee Hall-koshuis laat afgaan het. Die werker, in diens van een van die universiteit se diensverskaffers, is eers na die gesondheidsentrum op kampus en later na ŉ hospitaal gehaas. Volgens die verklaring is die werker ŉ paar dae in die hospitaal behandel en later ontslaan, maar is sedertdien oorlede. “Die oorsaak van dood moet nog vasgestel word. Die universiteit wag vir ŉ verslag van die diensverskaffer voordat ons verder kan kommentaar lewer,” het die instansie gesê. “Ons innige medelye gaan aan die familie, vriende en kollegas van die werker.” Alle bedrywighede by Wits is opgeskort nadat drie petrolbomme Saterdag op sy Braamfontein-kampus gevind is. Studente, wat hulle by die #FeesMustFall-beweging skaar en gratis opleiding eis, betoog sedert verlede week by die universiteit. Die betogers en polisiebeamptes het verlede week ŉ paar keer slaags geraak en die betogers het die polisie daarvan beskuldig dat hulle uitermatige krag gebruik. Studente en personeel by die universiteit het Maandag aan ŉ peiling deelgeneem om te bepaal of akademiese aktiwiteite volgende week hervat moet word of nie. Die uitslae van die peiling is nog nie bekend nie.